b'\n_START_ARTICLE_\nMathilde Krzesinska\n_START_PARAGRAPH_\nMathilde Krzesinska (puol. Matylda Krzesi\xc5\x84ska, ven. \xd0\x9c\xd0\xb0\xd1\x82\xd0\xb8\xd0\xbb\xd1\x8c\xd0\xb4\xd0\xb0 \xd0\xa4\xd0\xb5\xd0\xbb\xd0\xb8\xd0\xba\xd1\x81\xd0\xbe\xd0\xb2\xd0\xbd\xd0\xb0 \xd0\x9a\xd1\x88\xd0\xb5\xd1\x81\xd0\xb8\xd0\xbd\xd1\x81\xd0\xba\xd0\xb0\xd1\x8f, Matilda Feliksovna K\xc5\xa1esinskaja; 31. elokuuta (J: 19. elokuuta) 1872 Ligovo, l\xc3\xa4hell\xc3\xa4 Pietaria, Ven\xc3\xa4j\xc3\xa4 \xe2\x80\x93 7. kes\xc3\xa4kuuta 1971 Pariisi, Ranska) oli ven\xc3\xa4l\xc3\xa4inen balettitanssija, Ven\xc3\xa4j\xc3\xa4n keisarillisen baletin prima ballerina sek\xc3\xa4 Ven\xc3\xa4j\xc3\xa4n kruununperij\xc3\xa4n Nikolai Aleksandrovi\xc5\xa1in l\xc3\xa4heinen yst\xc3\xa4v\xc3\xa4 ja rakastajatar ennen kuin Nikolai avioitui Hessenin prinsessan Alixin kanssa.  _NEWLINE_Kuten Mathilde Krzesinskan koko puolalainen perhe, is\xc3\xa4 Felix Krzesi\xc5\x84ski, veli J\xc3\xb3sef Krzesi\xc5\x84ski ja vanhempi sisar Julia Krzesi\xc5\x84ska, Krzesinska itsekin esiintyi Mariinski-teatterissa Pietarissa, jonne h\xc3\xa4net hyv\xc3\xa4ksyttiin kes\xc3\xa4kuussa 1890. Huolimatta lukuisista j\xc3\xa4\xc3\xa4hyv\xc3\xa4isesityksist\xc3\xa4\xc3\xa4n h\xc3\xa4n esiintyi vuoteen 1917 asti._NEWLINE_Krzesinska oli ensimm\xc3\xa4inen ven\xc3\xa4l\xc3\xa4inen tanssijatar, joka teki 32 fouett\xc3\xa9ta, mit\xc3\xa4 pidettiin tuohon aikaan balettitekniikan \xc3\xa4\xc3\xa4rimm\xc3\xa4isen\xc3\xa4 taidonn\xc3\xa4ytteen\xc3\xa4. Aikaisemmin samaan olivat pystyneet vain italialaiset._NEWLINE_Perint\xc3\xb6prinssi Nikolai lahjoitti h\xc3\xa4nelle yksityistalon Pietarista. Kyseisen rakennuksen parvekkeelta Lenin puhutteli kansaa palattuaan maanpaosta Suomen kautta vuonna 1917. _NEWLINE_Krzesinskalla oli suhde my\xc3\xb6s kahteen muuhun Ven\xc3\xa4j\xc3\xa4n hallitsijasuvun j\xc3\xa4seneen, Sergei Mihailovit\xc5\xa1iin ja Andrei Vladimirovit\xc5\xa1iin. Nikolain serkun suuriruhtinas Andrein kanssa h\xc3\xa4n matkusti Venetsiaan ja Provenceen, josta suuriruhtinas osti h\xc3\xa4nelle talon. _NEWLINE_Ven\xc3\xa4j\xc3\xa4n vallankumouksen puhjettua vuonna 1917 Krzesinska muutti Ranskan Rivieralle ja my\xc3\xb6hemmin Pariisiin, miss\xc3\xa4 h\xc3\xa4n avioitui vuonna 1921  Andrei Vladimirovit\xc5\xa1 Romanovin kanssa Andrei tunnusti Krzesinskan pojan Vladimir Romanovsky-Krasinskyn (s. 1902) omakseen. Huhujen mukaan is\xc3\xa4 olisi voinut olla my\xc3\xb6s Sergei Mihailovit\xc5\xa1, tai jopa tsaari Nikolai itse._NEWLINE_Vuonna 1929 Mathilde avasi balettikoulun, jossa antoi yksityistunteja. H\xc3\xa4nen oppilaisiinsa kuului Margot Fonteyn ja Alicia Markova.  Mathilde esiintyi viimeisen kerran 64-vuotiaana Lontoon Covent Gardenissa.  Vuonna 1960 h\xc3\xa4n julkaisi muistelmansa Souvenirs de la Krzesinska._NEWLINE_Ven\xc3\xa4l\xc3\xa4inen elokuvaohjaaja Aleksei Ut\xc5\xa1itel on ohjannut Nikolai II:n ja Krzesinskan suhteesta elokuvan Matilda (2017), joka on her\xc3\xa4tt\xc3\xa4nyt pahennusta Ven\xc3\xa4j\xc3\xa4n vanhoillisissa ortodoksipiireiss\xc3\xa4, koska Nikolai II on ortodoksikirkon pyhimys.'